text: Maria Petra Jacobsen (født 6. november 1882 i Siim; død 6. april 1960 i Byblos, Libanon) var en dansk missionær og et vigtigt vidne til det armenske folkedrab. Hendes dagbogsoptegnelser, udgivet under titlen "Diaries of a Danish Missionary: Harpoot, 1907–1919", har haft en stor international betydning for historieskrivningen af begivenhederne.
  Som hjælpearbejder gjorde hun en stor indsats for hjemløse armenske børn, først i 1916-17, hvor hun skjulte og reddede flere tusinde og siden efter krigen, hvor hun vendte tilbage til Libanon og 1925 kunne åbne børnehjemmet "Fuglereden", hvor hun arbejdede til sin død.
  Maria Jacobsen modtog i 1950 Den kongelige belønningsmedalje i guld.